
לתקנות שוויון זכויות לאנשים עם מוגבלות 
 15/05/2012 

הכנסת השמונה-עשרה 
נוסח לא מתוקן

מושב רביעי
<פרוטוקול מס' 77>
 מישיבת ועדת המשנה של ועדת העבודה, הרווחה והבריאות

לתקנות שוויון זכויות לאנשים עם מוגבלות 
 יום שלישי, כ"ג באייר התשע"ב (15 במאי 2012), שעה 14:00
<סדר היום:>
<תקנות שוויון זכויות לאנשים עם מוגבלות (התאמות נגישות לשירות) התשס"ח 2008>
נכחו:

<חברי הוועדה:> 
אילן גילאון – היו"ר

<מוזמנים:> 
	עו"ד אדוארד ווייס
	–
	סגן היועץ המשפטי, משרד הרווחה והשירותים החברתיים

	דני כץ
	–
	מפקח ארצי, האגף לטיפול באדם המפגר, משרד הרווחה והשירותים החברתיים

	מירב גת
	–
	האגף לטיפול באדם המפגר, משרד הרווחה והשירותים החברתיים

	צילה לוין
	–
	רכזת נגישות, משרד הרווחה והשירותים החברתיים

	עו"ד דן אורן
	–
	ממונה בכיר, ייעוץ וחקיקה, משרד המשפטים

	רפ"ק אייל זלדמן
	–
	היחידה לשיפור השירות, המשרד לביטחון פנים

	ג'ורדנה רוזמן
	–
	ממונה שוויון, משרד התיירות

	יעל ניסן
	–
	עוזרת מנהלת ריפוי בעיסוק, משרד הבריאות

	שמואל חיימוביץ'
	–
	ממונה נגישות ארצי, נציבות שוויון לאנשים עם מוגבלות

	עו"ד  צביה אדמון
	–
	ריטיינרית, נציבות שוויון לאנשים עם מוגבלות

	ד"ר שירה ילון חיימוביץ'
	–
	ריטיינרית, נציבות שוויון לאנשים עם מוגבלות

	ד"ר נורית ניישטט
	–
	ריטיינרית, נציבות שוויון לאנשים עם מוגבלות

	ד"ר אורנה ערן
	–
	ריטיינרית, נציבות שוויון לאנשים עם מוגבלות

	פנינה בן-דוד
	–
	מנהלת המחלקה הכלכלית, התאחדות המלונות

	עו"ד שאול שרצר
	–
	יועץ משפטי, התאחדות ענף הקולנוע בישראל

	ראובן ברון
	–
	המרכז לעיוור

	עידו גרנות
	–
	בקול, ארגון כבדי שמיעה ומתחרשים

	רינה קליין
	–
	עוצמה, פורום ארצי של משפחות נפגעי נפש

	ישראל אבן זהב
	–
	רכז תחום נגישות, מטה מאבק הנכים

	רוני אנקורי
	–
	רכזת פיתוח והדרכה, אקי"ם ישראל

	רות דיין מדר
	–
	מרכז השלטון המקומי

	נעמה לרנר
	–
	מנהלת המחלקה הקהילתית, "בזכות"

	עו"ד מיכל שיק הר-טוב
	–
	יועצת משפטית, עמותת נגישות ישראל

	עו"ד אילן שפירא
	–
	מנהל תחום אסדרה עסקית, דואר ישראל


<ייעוץ משפטי: >
אייל לב ארי
<מנהלת הוועדה:>
וילמה מאור
<קצרנית פרלמנטרית:>
 חבר המתרגמים – אהובה שרון
<תקנות שיוויון זכויות לאנשים עם מוגבלות (התאמות נגישות לשירות) התשס"ח 2008>
<היו"ר אילן גילאון:>

אנחנו מחדשים את הדיון שיימשך עד 15:30. תקנות השירות בנושאים שונים. מה הנושא הראשון?

<אייל לב ארי:>
אנחנו מתחילים בפרק ו', נגישות חלופית למקום ציבורי ולשירות ציבורי, פרק שטרם נדון.

פרק ו': נגישות חלופית למקום ציבורי ולשירות ציבורי

87.
נגישות חלופית למקום ציבורי ולשירות ציבורי
(א)
התקיים תנאי מהתנאים האמורים בתקנת משנה (ב), למעט שירות ציבורי שחלות עליו הוראות סימנים ו', ז' ו-י' לפרק ה' לחוק – מדובר בסימנים שקשורים בשירותי בריאות, חינוך ושירותי שעת חירום - יבצע החייב בביצוע התאמות נגישות למקום הציבורי או לשירות הציבורי אותן התאמות נגישות אשר אינן מהוות נטל כבד מדי או שינוי מהותי באופיו של השירות, והמבטיחות מתן השירות לאנשים עם מוגבלות באופן בטוח, נוח, מכובד ועצמאי ככל האפשר.

(ב)
חייב במתן נגישות יבצע התאמות נגישות כאמור בתקנת משנה (א) בהתקיים אחת מאלה:
(1) ביצוע התאמות הנגישות למקום ציבורי או לשירות ציבורי –
(א)
מהווה נטל כבד מדי כמשמעותו בתקנות נטל כבד כמשמעותו בסעיף 19יג(א)(2)( לחוק.

(ב)
יגרום לשינוי מהותי באופיו של השירות כאמור בסעיף 19יג(א)(4) לחוק או פגיעה מהותית באופיו של מקום ציבורי בשל ערכי ארכיאולוגיה, אדריכלות או טבע כאמור בסעיף 19ט(ב)(1) לחוק.

(2)
התאמת נגישות למקום ציבורי אינה ניתנת לביצוע מסיבות הנדסיות, לדעת מורשה לנגישות מבנים, תשתיות וסביבה, כאמור בסעיף 19יג(א)(1) לחוק.

<ישראל אבן זהב:>
יש לי הערות לסעיף זה.  יש היום מורשי נגישות שלא באו משטח ההנדסה, אלה שהם בדור המדבר, והשאלה מה עושים אתם. אני לא חושב שאפשר לתת להם להחליט על נושאים הנדסיים.

<שמואל חיימוביץ':>
למה זה שייך לכאן?

<ישראל אבן זהב:>
התאמות נגישות למקום ציבורי אינן ניתנות לביצוע מסיבות הנדסיות לדעת מורשה הנגישות.

<שמואל חיימוביץ':>
אני מציע שיהיה כתוב אישור מורשה נגישות בגיבוי של חוות דעת מהנדס קונסטרוקציה. 

<היו"ר אילן גילאון:>
או הנדסאי או מהנדס. ישראל, אתה מתכוון למהנדס או להנדסאי?
<ישראל אבן זהב:>
יכול להיות מהנדס, אדריכל או הנדסאי בניין. אין לי שום בעיה אתם אבל לא מישהו אחר שאמנם יש לו תעודה של מורשה אבל הוא לא מהשטח.

<היו"ר אילן גילאון:>
בסדר.

<צביה אדמון:>
זה לא רלוונטי. מה שרלוונטי זאת ההגדרה בחוק של הפטור. הנוסח לקוח מהחוק. לא ניתן מסיבות הנדסיות וגם מורשי הנגישות מביאים תזכיר סביבה. זה לשון החוק ואנחנו לא יכולים להתנות על זה.

<שמואל חיימוביץ':>
אם זו סיבה הנדסית שקשורה לחוזק מבנה, הגורם המוסמך לעניין הזה הוא מהנדס קונסטרוקציה. השאלה אם צריך להבהיר את זה כאן.

<דן אורן:>
הגורם המוסמך הוא מורשה לנגישות מבנים, תשתיות וסביבה. מי שיכול להיות מורשה לנגישות מבנים, תשתיות וסביבה, זה לא רק מהנדס אלא גם אדריכל. בדברים מסוימים יכול להיות גם הנדסאי, אם זה מבנה פשוט. הדיון הזה התקיים בשלב החקיקה הראשית.

<היו"ר אילן גילאון:>
איפה זה מופיע?

<דן אורן:>
זה החוק. החוק נותן פטור במקרים בהם התאמת הנגישות איננה ניתנת לביצוע מסיבה הנדסית.

<היו"ר אילן גילאון:>
מאיפה אתה מקריא את זה?

<אייל לב ארי:>
19יג(א)(1).

<ישראל אבן זהב:>
כתוב שאינה ניתנת לביצוע לדעת מורשה הנגישות. אם הוא מהנדס, אין בעיה.

<היו"ר אילן גילאון:>
הוא אומר לך מהנדס, אדריכל או במקרים מסוימים גם הנדסאי.

<ישראל אבן זהב:>
יש מורשי נגישות שאין להם סמכות.

<שמואל חיימוביץ':>
אז הם לא עובדים נכון. לא יתכן שמורשה נגישות שאין לו סמכות יעשה את זה.

<היו"ר אילן גילאון:>
מה הוויכוח שלך אתו?

<שמואל חיימוביץ':>
אין ויכוח. לדעתי כל הנושא הזה אומר שאם יש מורשה נגישות שאין לו הבנה בחוק, הוא צריך לקבל חוות דעת של גורם מוסמך שייתן גיבוי להחלטה שלו. אם אין לו את הידע הזה, הוא לא יכול להחליט שהוא פוטר מסיבות הנדסיות של חוזק כשהוא אדריכל למשל.

<היו"ר אילן גילאון:>
זה גם מה שהוא אומר.

<שמואל חיימוביץ':>
לא, הוא רוצה שיהיה כתוב במפורש כאן ואני לא יודע אם זה אפשרי.

<אייל לב ארי:>
הוראות החוק מתייחסות לעניין. בסעיף 19מא(ג) יש הוראה שמתייחסת לעניין הזה. "לשם קיום הוראות נגישות לפי פרק זה ולפי חוק התכנון והבנייה, עניין חוות דעת של מורשה נגישות, מבנים, תשתיות וסביבה תהיה חוות הדעת של הנדסאי, של אדריכל רשום שאינו אדריכל רשוי, של מהנדס רשום שאינו מהנדס רשוי, בפרט לעניין אותו סוג מבנה שהוא מוסמך לגביו לפי חוק המהנדסים והאדריכלים".

<דן אורן:>
אני חושב ששמואל מדבר על משהו אחר. הסיבה ההנדסית היא מצב בו יש מורשה מטוס שנגיד שהוא אדריכל, וזה יכול להיות לפי החוק, אבל שמואל אומר שלדעתו אותו אדריכל בעצם לא יכול לומר אם זה ניתן לביצוע, כן או לא, אלא הוא צריך להתייעץ עם מהנדס קונסטרוקציה.

<ישראל אבן זהב:>
נתנו תעודות לעובדים סוציאליים ולמקצועות כאלה כאילו קשורים.

<היו"ר אילן גילאון:>
למה הסיפור כל כך ארוך? ישראל, אני מצטער, הוא קורא לך מה כתוב בחוק. הוא אומר לך מהנדס ובמקרים מסוימים הנדסאי.
<דן אורן:>
צריך להשאיר את זה כמו שזה.

<צביה אדמון:>
כתוב מורשה נגישות מטוס ואלה לא עובדים סוציאליים. אני רוצה להוסיף משהו נוסף. 

<דן אורן:>
במקרה של מטוס, זה לא עובד סוציאלי. 

<היו"ר אילן גילאון:>
אחות רחמנייה.

<דן אורן:>
מה פתאום? אולי בהוראות המעבר.

<צביה אדמון:>
מה ששמואל אמר מתחייב מהאתיקה המקצועית של מורשה נגישות. מורשה נגישות שיודע שאין לו מומחיות בתחום וצריך לתת חוות דעת על זה, חייב להיוועץ עם מי שיש לו מומחיות.

<היו"ר אילן גילאון:>
כן, אבל השאלה אם נסמוך על האתיקה המקצועית של האנשים.

<צביה אדמון:>
הוא לוקח את האחריות שהוא ייתבע בגין רשלנות במידה וייגרם נזק. במידה ונגרם נזק, הוא לוקח אחריות והאחריות היא עליו כי הוא נותן חוות דעת.

<היו"ר אילן גילאון:>
בסדר. זה מכוסה בחקיקה הראשית. דרך אגב, יש עכשיו בעיה עם ההנדסאים. היו אלי פניות בנושא שלהם ובאחת הישיבות אנחנו נדון בבעיה שלהם.

<אייל לב ארי:>
(3)
הנציב פטר את החייב מביצוע התאמות נגישות לשירות ציבורי או למקום ציבורי מחשש להתמוטטות כלכלית, כאמור בסעיף 19יג(ג) לחוק.

(4)
החייב טרם סיים ביצוע כל שלבי התאמות הנגישות למקום, כמפורט בתקנות הנגישות למקום ציבורי קיים, תקנות הנגישות לאתר ותקנות הנגישות למקום שאינו בניין, לפי העניין. ביצוע התאמה חלופית לפי הוראה זו אינה פוטרת את החייב מביצוע התאמות נגישות לפי כל דין.
(ג)
בבחירת אמצעי עזר חלופי לשם התגברות על מכשולים פיזיים (כגון הפרשי גובה) יבחר החייב באותו אמצעי המתאים למרב מקבלי השירות עם המוגבלות עבורה נועדה ההתאמה (לדוגמה, אמצעי התגברות על הפרשי גובה המתאים לכל סוגי כיסאות הגלגלים ולטווח משקל מרבי).
(ד)
במקום ציבורי בו קיים הפרש גובה, יכול שישמש כנגישות חלופית לפי תקנה זו -

(1)
במקום בו הפרש גובה שאינו עולה על 50 סנטימטרים – כבש נייד, יציב, בו מתקיימים אלה -



(א)
שיפועו לא יעלה על 12 אחוזים.



(ב)
רוחבו לפחות תשעים סנטימטרים.



(ג)
הוא מסוגל לשאת משקל של 250 קילוגרמים לפחות.

(2)
במקום בו הפרש הגובה הוא עד 110 סנטימטרים – מעלון אנכי, שכושר ההרמה שלו (עבור אדם עם מוגבלות ומכשיר העזר שלו) הוא 250- קילוגרמים לכל הפחות.

<מיכל שיק הר-טוב:>
גם יובל קרא את זה. יש גם מוגבלות בניידות שלא בכיסא גלגלים. הנושא של מאחזי יד לאורך הרמפה ושיפוע מסוים ---

<שמואל חיימוביץ':>
בתי אחיזה.

<מיכל שיק הר-טוב:>
כן, בתי אחיזה. 

<שמואל חיימוביץ':>
מאחזי יד הם בשירותים ובמקלחות.

<מיכל שיק הר-טוב:>
בסדר. בתי אחיזה לאורך הרמפה לאנשים שהם מוגבלים בניידות.

<היו"ר אילן גילאון:>
מוגבלים בניידות ואינם בכיסא גלגלים.

<מיכל שיק הר-טוב:>
כן.

<צביה אדמון:>
אנחנו מדברים כאן על כבש נייד. 

<שמואל חיימוביץ':>
מדובר כאן בהתאמה חלופית. כלומר,  לא נתנו את הפתרון במסגרות של התקנות הקודמות. שם יש כל מיני דרישות. 

<היו"ר אילן גילאון:>
אתה אומר שתקנה חלופית זה יותר טוב מכלום.

<שמואל חיימוביץ':>
יותר טוב מכלום. לפרוס רמפה עם מעקות, זה עסק שהוא כמעט בלתי אפשרי, אם נדרוש את בתי האחיזה האלה.  לעומת זאת, כן יש מקום לדרוש את בתי האחיזה האלה כעולים במדרגות אבל לא ברמפה.

<היו"ר אילן גילאון:>
נכון. זאת אומרת, אין הרבה שימוש. בכל זאת כדאי לך, גם אנשים מבוגרים יותר יכולים להיעזר בזה. 

<שמואל חיימוביץ':>
ברמפה, בשיפוע שעושים לעלייה לבמה, הם לא יעלו. זה שיפוע אפילו עד 15 אחוזים במצב שבלתי אפשרי אחרת. 
<מיכל שיק הר-טוב:>
הסעיף הזה של הרמפה הניידת, הוא הסעיף שאליו כיוונו כל הזמן בתקנות מקום קיים?

<היו"ר אילן גילאון:>
כן, אבל בהבדל.

<שמואל חיימוביץ':>
לא. בתקנות מקום קיים אין רמפה ניידת. יש משהו קבוע וצמוד למקום אבל זה משהו אחר.

<מיכל שיק הר-טוב:>
בתקנות מקום קיים אמרנו שבמקום שאי אפשר, בתקנות השירות יהיה סעיף.

<שמואל חיימוביץ':>
זאת הכוונה. 

<אייל לב ארי:>
זאת הניידת. זה מה שלא נמצא שם.

(ה)
על אף האמור בתקנת משנה (ב)(4), רשות ציבורית – למעט גוף ציבורי עליו חלות הוראות סימנים ו', ז' ו-י' לפרק ח' בחוק, הפטורה מביצוע התאמות נגישות במקום קיים בו היא מספקת שירות, תספק את השירות במקום ציבורי בו בוצעו הוראות תקנות הנגישות למקום ציבורי קיים או חדש.
סימן ט' – שירותי אירועים בפני קהל
60.
התאמות נגישות בהקרנת סרטי קולנוע

כאן נותר נושא אחד שנשאר פתוח, נושא הכתוביות.

<היו"ר אילן גילאון:>
פריפריה.

<אייל לב ארי:>
כן. הכתוביות בכלל ועוד שאלות.

<היו"ר אילן גילאון:>
תסבירו לנו לאיזה סיכומים הגעתם.

<צביה אדמון:>
ישבנו עם "בקול" והתאחדות בתי הקולנוע והוסכם ששמונים אחוזים לפחות מעותקי הסרט המופצים להקרנה יהיו עם כתוביות בשפת הסרט. במקביל החלטנו לוותר על סעיף (2) שמדבר על כך שאחת מתוך עשר הקרנות במקום בו מוקרן הסרט , בזמן הקרנתו יהיה עותק עם כתוביות וזאת משום שזה מסובך מדי מבחינה לוגיסטית למפיצים.

<היו"ר אילן גילאון:>
אנחנו כאן בבעיה. שמונים אחוזים זה יוצא מן הכלל. זה באמת יפה. אנחנו מגיעים עוד פעם לבעיה עקרונית שהיא בעיית הפריפריה. אתם הרי זוכרים את המלחמה הגדולה שלנו מול משרד הפנים שאנחנו לא יכולים לומר לאדם שהוא נדפק פעמיים, פעם אחת שהוא גר באופקים ופעם שנייה כי הסרט איננו מונגש. לכן אנחנו צריכים להגיע כאן לאיזושהי פשרה. אני בכלל חושב שממד הפריפריה במרחקים בהם אנחנו חיים הוא לא ממש פריפריה. בקנה מידה עולמי מדברים במצבים אחרים לגמרי. על כן, זאת המצוקה היחידה שיש לי בעניין הזה. אני לא הייתי רוצה מבחינת הכתוביות להפלות אף בן אדם שגר במצפה רמון ואין שום סיבה לכך.

<שאול שרצר:>
יש לי הסבר פשוט.

<היו"ר אילן גילאון:>
תגיד. אולי יש דרך ולא נפלה אותו.

<שאול שרצר:>
העניין הוא שאין כאן בכלל אפליה. ההסבר למה זה שמונים אחוזים הוא כי פשוט אנחנו לא רוצים להתחייב למאה אחוזים וזאת מסיבה פשוטה שהיא לא בגלל אפליה אלא בגלל שיש אחוזים מסוימים של עותקים בסרטים עבריים שיש בהם תרגום לשפות אחרות כמו למשל לרוסית ולאנגלית, למשל לצרפתית ולערבית. המפיץ שמוציא סרט לקהל מסוים, הוא קובע את הסוג וכמות התרגומים. אנחנו לא רצינו להיכנס. הייתי יכול להגיד לך שיהיו מאה אחוזים. הרי "בקול" הביאו מחירים שאתה, אני, הם והנגישות מבינים שעל כך לא יקום ולא ייפול דבר. אלא מה, חזרנו לחברים בהתאחדות והם שהעלו את הטענה שאנחנו לא רוצים להימצא מפירים את החוק מכיוון שיהיה תרגום בכל סרט אבל לא יהיה לעברית. לכן באו שמונים האחוזים.
<היו"ר אילן גילאון:>
עם זה אין לי בעיה.

<שאול שרצר:>
אני מגיע לנקודה השנייה. מה שנקרא פריפריה היא באמת לא נושא שניתן להעלות אותו בעניין של בתי קולנוע, מכיוון שבינינו לבין עצמנו אנחנו יודעים איפה ריכוז בתי הקולנוע ואנחנו יודעים למשל שבאופקים אין בית קולנוע. בתי הקולנוע, כמו שאמרת, המרחקים בארץ הם לא רציניים ואנשים הולכים לסרטים  באותם מקומות. במקום הזה, מתוך השמונים אחוזים, בטוח שאחד מן המסכים עליהם הקרנו את הסרט יהיה סרט מתורגם, כך שלא מפלים אותו אלא להפך, יכול להיות שמפלים את זה שרוצה את הכתוביות.
<היו"ר אילן גילאון:>
זה לא מעלה ולא מוריד. קודם כל, אתה צודק שבאופקים אין בית קולנוע. לעומת זאת בשדרות יש סינמטק.  אני בעיקר רוצה לדעת שבמקומות האלה, היכן שיש בתי קולנוע, אני רוצה להכריח אותך לכך שלכל מקום הסרט יגיע עם הכתובית.

<שאול שרצר:>
הזכרת לי נקודה שהייתי צריך להעלות קודם ולא העליתי.

<היו"ר אילן גילאון:>
רגע, אני לא יודע. אלה ההסכמות אליהן הם הגיעו אבל אני לא יודע.

<שאול שרצר:>
אני אסביר עוד את הנקודה של הסינמטקים. סינמטקים לא חברים בהתאחדות ושמענו אותם בשולחן העגול מתלוננים על המחירים. 

<היו"ר אילן גילאון:>
אותי זה לא מעניין. אותי מעניינים הסרטים והם הגיעו אתכם להסכמה.

<שאול שרצר:>
גם אם אני אתחייב למאה אחוזים, עדיין הסינמטק יוכל לעשות מה שהוא רוצה כי הוא לא מאוגד אצלי.

<צביה אדמון:>
לא. הסינמטקים לא כלולים בסעיף הזה אלא יש להם סעיף נפרד.

<היו"ר אילן גילאון:>
בסופו של דבר מעניינים אותי הסרטים.

<שאול שרצר:>
אף פעם אין מקום – אלא אם כן תגיד לי שיש איזו עיירה נידחת - שם יש בית קולנוע אחד. אין דבר כזה. 

<היו"ר אילן גילאון:>
ואם יקום? ואם מחר יהיה בנתיבות בית קולנוע כזה?

<שאול שרצר:>
למה כשדיברו כאן על אוטובוסים, אמרת לי שאי אפשר לצפות פני עתיד ועכשיו אתה צופה פני עתיד?

<היו"ר אילן גילאון:>
יש הבדל בין להחזיר אוטובוס של שנות ה-50 לעומת זה שבמצפה רמון יקום קולנוע.

<שאול שרצר:>
גם את הרכבים הבודדים משנות ה-70 וה-80 לא מחזירים היום.

<היו"ר אילן גילאון:>
בחוק שלנו גם גוזרים את העתיד של מצפה רמון.

<שאול שרצר:>
אני רק מנסה להסביר מאיפה הגענו לשמונים אחוזים.

<היו"ר אילן גילאון:>
אני הבנתי שהבעיה היא בעיה אובייקטיבית שאני תופס אותה והיא ללכת ולשנע את הסרט.

<נורית ניישטט:>
עכשיו הכול דיגיטאלי.

<היו"ר אילן גילאון:>
לא הבנתי למה יש בכלל קושי, אם יהיה מצב כזה תיאורטי, לשנע דבר דיגיטאלי ולהביא אותו למקום מסוים.

<שאול שרצר:>
אני לא רואה מצב תיאורטי כזה. אולי תסביר לי איך זה יקרה.
<היו"ר אילן גילאון:>
אז למה אתה מתנגד? אם אין מצב תיאורטי כזה, למה אתה מתנגד?

<שאול שרצר:>
אני יושב כאן כבר שלוש שנים, מ-2009, ויש משפט אחד שאני חוזר עליו. המצוין הוא האויב של הטוב.

<היו"ר אילן גילאון:>
עזוב, זה לא מתאים כאן.
<שאול שרצר:>
זה מתאים מאוד. אני לא רוצה להתחייב על מאה אחוזים. אני לא יודע מה זה מאה אחוזים.

<היו"ר אילן גילאון:>
אם אין לעולם דרישה כזאת כפי שאתה אומר במקום מרוחק שאתה תצטרך לשנע אליו, אני הרי לא בא להכריח אותם להקים בית קולנוע כדי שתוכל להסריט את הסרט, אבל אם יימצא או נמצא, אני רוצה להיות מכוסה. אני לא יודע וגם לא בדקתי אבל במצב כזה אני רוצה לדעת שלכל מקום במדינת ישראל הדבר הזה יגיע לכל דכפין.
<שאול שרצר:>
מצטער, אני לא יכול להתחייב לזה.

<היו"ר אילן גילאון:>
אתה אומר שאין מצב כזה, אז למה אתה לא יכול להתחייב?

<שאול שרצר:>
אני מסביר לך.  זה כמו הבדיחה עם העוגנים והסערות. אתה מביא כל פעם סערה ואני מביא כל פעם עוגן. מאיפה אני מביא את העוגנים? מאיפה שאתה מביא את הסערות. לא כל הסרטים הישראליים אפילו מוקרנים בכל מקום בארץ. אתה תחייב אותי לשנע?

<היו"ר אילן גילאון:>
עדיין לא הבנתי את ההתעקשות שלך.
<שאול שרצר:>
אני אסביר. אתה תגיד לי לכאורה שאשנע לך עותק מתורגם לאילת למשל  כי יש שם כמה אנשים שלא צופים בסרט כי הם מופלים לרעה אבל הסרט הזה בכלל לא מוקרן באילת. בגלל שאני כאן התחייבתי בטעות למאה אחוזים, אתה תדרוש ממני עכשיו להפיץ איפה שאתה רוצה?
<היו"ר אילן גילאון:>
אני לא רוצה כלום. אני רוצה שהיכן שיש הקרנה, אתה תיתן. זה הכול.  לא איכפת לי שתלך על שישים אחוזים עותקים. בעניין של האחוז, מצדי אתה יכול ללכת על חמישים אחוזים ובתנאי שהמקום לא יופלה  כתוצאה מגודלו ומריחוקו מהמרכז בו אתה נמצא.  אתה אומר שתיאורטית אין בכלל מצב כזה ואם זה כך, מה איכפת לך?

<שאול שרצר:>
אני אבדוק. אם הבנתי את ההצעה, אתה אומר לי שבכל מקום שמוקרן הסרט, אתה רוצה שיהיה עותק מתורגם.
<היו"ר אילן גילאון:>
מתורגם לעברית. 

<שאול שרצר:>
אבל אפשר שהוא יהיה רק בחלק מהזמן?

<צביה אדמון:>
כן.

<היו"ר אילן גילאון:>
כן. בחלק מהזמן.

<שאול שרצר:>
אני אבדוק. 

<היו"ר אילן גילאון:>
בעיניי זאת לא בעיה.

<צביה אדמון:>
האם אפשר להתחייב – לא משנה מה השיעור – לכך שבכל מקום שיוקרן זה יהיה בחלק מהזמן לפחות? אתה רוצה לבדוק את זה?

<שאול שרצר:>
כן.
<היו"ר אילן גילאון:>
שאול, זה העיקרון שמנחה אותנו.

<שאול שרצר:>
הבנתי. אנחנו בדרך כלל מאוד קואופרטיבים.

<היו"ר אילן גילאון:>
נטען כאן שלערים הלא איתנות, לא ניתן להן. אם כן, הנושא הזה יחזור אלינו.

<אייל לב ארי:>
פסקה (1) עם שמונים האחוזים תחזור אלינו.

פסקה (3).

(3)
סרט הדובר שפה רשמית שמוקרן בהקרנה שאינה מסחרית כגון בסינמטק או בפסטיבל קולנוע חמש פעמים או יותר באותו מקום במהלך שישה חודשים, יוקרן פעם אחת לפחות בעותק המלווה בכתוביות בשפת הסרט.

הנושא הזה הושאר בצריך עיון, כל נושא האמצעים המתאימים.

<צביה אדמון:>
לא, אני רוצה לתקן. סעיף (3) התקבל. אין בעיה אתו והוא אושר. הייתה הערה מאוחרת של אקי"ם כמדומני שמבקשים שהכתוביות יוקראו, הכתוביות של סעיף (1) יוקראו באמצעים כלשהם כמו אולי אוזניות. השארנו את זה בצריך עיון לתיאום בינינו לבין אקי"ם. ביקשתי שמאקי"ם פרטים כיצד ליישם את זה מבחינה טכנית אבל עד עכשיו הם לא נתנו לי תשובה. 

<רוני אנקורי:>
אני נציגת אקי"ם. אני מחליפה את הנציגה הקודמת בגלל שינוי פרסונאלי באקי"ם. אני מחליפה את נדב ענבר ואת נועה בחלק מהדיונים. לצערי בגלל השינויים ברגע האחרון, צר לי אבל לא הצלחנו להתארגן. 

<צביה אדמון:>
אנחנו לא יכולים להתעכב יותר מדי.

<רוני אנקורי:>
אם אפשר לחכות עוד שבועיים. זה נושא אקוטי ואני חושבת שרק בגלל שינויים פרסונאליים באקי"ם, חבל שתתבצע החקיקה בלי זה.

<נעמה לרנר:>
מה עם המוגבלים בראייה?

<היו"ר אילן גילאון:>
מלבד אקי"ם, למי זה עוד עשוי להתאים?

<רוני אנקורי:>
לעירייה.

<נעמה לרנר:>
גם אנשים עם מוגבלות קריאה.

<צביה אדמון:>
זה הסדר שלדעתי ראוי לעשות בו פיילוט שיכול להוות אמצעי טוב. הוא לא מיושם עדיין בארץ בשום מקום ואני לא יודעת אם בחוץ לארץ הוא קיים.

<שמואל חיימוביץ':>
יש באוסטרליה. היה יום עיון בארץ בקשר לנגישות לסרטים אליו הגיע אורח מאוסטרליה שתיאר בפנינו את העיסוקים שם עם הנושאים האלה שקשורים להתאמות ללקויות אחרות. התובנות, אפילו באוסטרליה בה מנסים להתמודד עם זה, הן שבשלב הזה קשה מאוד להתמודד עם זה ברמה מערכתית ורחבה. גם שם זה נדרש רק ברשתות נדמה לי מעל מספר מסוים, גבוה, של בתי קולנוע. אין לזה מענה מסודר שלטעמי מאפשר היום להכניס את זה לחקיקה בישראל.

<אדוארד ווייס:>
יש לנו את הממונה על הנגישות של האגף לטיפול באדם המפגר שאולי יכולה להתייחס לסוגיה הזאת.

<מירב גת:>
אני רוצה לומר שבאמת נדב ענבר עשה עבודה מאוד גדולה ובדק עלויות ובדק ייתכנות. נכון שיש כאן איזושהי בעייתיות שהנתונים לא הובאו היום אבל לא הייתי פוסלת את זה והייתי משאירה את זה לדון עוד פעם כי בהחלט זה יתכן ולא בעלויות גבוהות.

<צביה אדמון:>
יתכן שזה אפשרי. אני מציעה לדון בזה בעתיד ולא כרגע על מנת לא לעכב את התקנות.
<מירב גת:>
נכון. לכן אני אומרת שתיתנו לנו את השהות.

<נעמה לרנר:>
לדון בזה פעם אחרת, זאת אומרת לקבל את התקנות עכשיו ואי פעם בעתיד לפתוח את זה.

<מירב גת:>
לא.

<נעמה לרנר:>
לא לזה אנחנו מתכוונים. אנחנו מתכוונים לכך שתהיה ישיבה נוספת בעניין הזה.

<היו"ר אילן גילאון:>
אקי"ם, תוך כמה זמן אתם יכולים להיות מוכנים?

<רוני אנקורי:>
מבחינתנו הדברים באמת נבדקו ואנחנו יודעים שהם אפשריים.

<היו"ר אילן גילאון:>
אתם באים עם איזושהי הצעה או שאתם רק עכשיו מתכננים אותה?

<רוני אנקורי:>
לא. 

<היו"ר אילן גילאון:>
הצגתם משהו?

<רוני אנקורי:>
לא.

<שמואל חיימוביץ':>
בכנס הזה הציגו משהו חלקי לגמרי, סרט ניסיון, לעשות דבר כזה.

<רוני אנקורי:>
אם תתנו לנו את השבועיים, נבוא עם הצעה.

<היו"ר אילן גילאון:>
אני  אתן לכם. אני נותן לך שהות של שבועיים. תסכמו מה אתם רוצים לעשות ביחד עם כולם. אם זה דבר שהוא בגדר הסביר וגם מבחינת העלות והמקובלות, ותזכרו כמה אנשים משתתפים היום בבתי הקולנוע בכלל, בסדר. אם זה לא יתכן כי זה בלתי מידתי, אני לא אקח את זה.

<צביה אדמון:>
אני שואלת שאלת אסטרטגיה. אם נניח הנציבות אומרת שזה לא אפשרי?

<היו"ר אילן גילאון:>
אני אקבל את מה שהנציבות תאמר. אני אומר את זה כבר מראש. 

<נורית ניישטט:>
אני רוצה להוסיף מידע חדש וטרי ואני מתנצלת שעוד לא הספקתי לספר את זה לנציבות אבל זה מידע ואני לא אומרת מה לעשות. החל מה-1 ביוני בארצות-הברית ה-ADA כולל את התיאור הקולי הזה או ההקראה באחוז מסוים של סרטים באופן טוטאלי. זאת תקנה חדשה או חידוש לתקנות של ה-ADA וזה נכנס לפועל בחתימת הנשיא ב-1 ביוני 2012.

<היו"ר אילן גילאון:>
זה ונישואים חד מיניים. 

<נורית ניישטט:>
לא הוא המוליך את זה אלא הוא החותם על זה.

<היו"ר אילן גילאון:>
בסדר. אתם מקבלים שבועיים לגמור את הנושא ומה שייפול, ייפול. תבדקו את זה ותביאו כדי שנראה אם זה ייתכן וסביר.

<אייל לב ארי:>
סימן י"ט – נגישות לשירותי ספורט ופנאי

פסקה (2) בתקנה 85(א) טרם אושרה. הפסקה נוגעת להתאמות נגישות לשירותי ספורט, גם שירות שניתן בבריכת שחייה ובפארק מים ובמתקני ספורט. 

(2)
היה במקום עובד המיומן בהפעלת המתקנים והמכשירים, יספק סיוע סביר בזיהוי המתקנים ובשימוש בהם.

<מיכל שיק הר-טוב:>
למה לא להוסיף ככל שניתן בנסיבות העניין או בתיאום מראש?

<צביה אדמון:>
על הניסוח הזה הוסכם בישיבת שולחן עגול. אני לא יודעת אם היית או לא היית, אבל זאת הייתה ההסכמה בינינו לבין נותני השירות. 

<מיכל שיק הר-טוב:>
עם חדרי הכושר? מה שכתוב כאן?

<צביה אדמון:>
אלה לא חדרי הכושר. אלה פארקים, מקומות פתוחים, כל מקום שיש בו שירותי פנאי וספורט. גם פנאי ולא רק ספורט.

<היו"ר אילן גילאון:>
אם זה הוסכם ביניהם, אנחנו ממשיכים. כל הסעיף הזה הוסכם, נכון? לגבי חדרי הכושר.

<צביה אדמון:>
כן. הכול הוסכם.

<אייל לב ארי:>
(3)
במכון כושר, כהגדרתו בחוק מכוני הכושר (רישוי ופיקוח), התשנ"ד-1994, שבו מסופקים שירותי כושר גופני באמצעות מכשירים, תהיה נגישות רצפה, כהגדרתה בתקנות הנגישות למקום ציבורי קיים, לעשרה אחוזים לפחות מכל אחד מסוגי מכשירים אלה: משקולת חופשית, מכשיר התנגדות ומכשיר אירובי, כהגדרתם בתקנות מכוני הכושר (רישוי ופיקוח) (אימון קטינים במכוני כושר) התשס"ה-2005. אולם, היה במקום מתחם לא נגיש למשקולות חופשיות, תינתן נגישות רציפה למכשיר אחד לפחות מסוג זה במתחם האמור.
(4)
על אף האמור בפסקה (3), הוצבו המכשירים באולם ששטחו אינו עולה על מאה מטרים רבועים, תסופק נגישות רציפה למכשיר אחד לחות מכל אחד מהסוגים האמורים בפסקה (3).

(5)
בבריכת שחייה שאורכה לפחות 25 מטרים ושבה מסלולים מסומנים, יימתח חבל לרוחב הבריכה במרחק חמישה מטרים מכל דופן קצה ובגובה שבין 280 ל-250 סנטימטרים מעל פני הבריכה, ובו דגלונים המצויים בניגוד חזותי זה מזה.

<פנינה בן-דוד:>
לגבי הנושא של מכוני כושר, לפעמים אצלנו יש חדר כושר קטן שיש בו שני מכשירים. ממש לא ברור לי מה זה לעשרה אחוזים מכל סוג מכשיר. לפעמים יש מכשיר אחד מכל סוג. מה זה אומר עשרה אחוזים? כשיש לי עשרה מכשירים מאותו סוג, אני מבינה אבל כשיש לי מכשיר אחד או כל חדר הכושר כולל שלושה-ארבעה מכשירים, מה הכוונה?

<צביה אדמון:>
תסתכלי על סעיף קטן (ב).

<פנינה בן-דוד:>
מאה מטרים, אבל לפעמים יש מאה מטרים ובכל מאה המטרים האלה יש שלושה מכשירים.

<צביה אדמון:>
אמרנו מכשיר אחד מכל אחד מהסוגים. 

<פנינה בן-דוד:>
אני אומרת שיש לי שטח של 110 מטרים ויש לי ארבעה מכשירים.

<שמואל חיימוביץ':>
אז אין לך בעיית נגישות שם.

<פנינה בן-דוד:>
המדובר רק כשזה מקום יחסית קטן עם הרבה מכשירי.

<שמואל חיימוביץ':>
בדיוק.

<צביה אדמון:>
הכוונה היא שמישהו יוכל להגיע עם כיסא גלגלים למקום.

<פנינה בן-דוד:>
לגבי הבריכות. מדובר על בריכות שהן מרובעות רגילות.

<צביה אדמון:>
בריכות שהן לפחות חצי אולימפיות.

<שמואל חיימוביץ':>
מלבניות. בריכות בהן יש מסלולים.

<צביה אדמון:>
מסלולים מסומנים.

<רינה קליין:>
אני מ"עוצמה", פורום ארצי למשפחות פגועי נפש. רציתי לומר משהו שהרבה פעמים מרים אמרה אותו בהרבה נסיבות אבל הוא מאוד חשוב בקשר לפעילות של פנאי וספורט באופן כללי. הרי פגועי הנפש לא צריכים בדרך כלל את האביזרים הפיזיים אבל הם כן צריכים – לא כולם כי זאת אוכלוסייה הטרוגנית -  ולא תמיד הם באותו מצב אלא במצבים מסוימים ואנשים מסוימים צריכים ליווי כי אחרת הם לא יצאו מהבית בכלל ולא ילכו לבריכה.

<היו"ר אילן גילאון:>
זאת שאלת מיליון הדולר.

<רינה קליין:>
נכון. אני מבקשת להזכיר שבפעמים קודמות שדיברנו על העניין הזה של ליווי, אמרנו שצריך שיהיה אישור רשמי כי אחרת כל אחד יכול לומר שהוא לא יכול וכולי. עכשיו יש משא ומתן מתקדם ורצון מטעם ביטוח לאומי, דבר שלא היה בעבר, לתת אישור מיוחד כזה. בתנאי שיהיה אישור מיוחד, אנחנו חושבים שאחרת פגועי הנפש לא יכולים בכלל להשתמש ולהפיק תועלת מכל ההוראות הטובות והמורחבות האלה. עבור אנשים מסוימים זה כמו כיסא גלגלים.

<היו"ר אילן גילאון:>
גם אנחנו מבינים כמוך. צביה, תשובה.

<צביה אדמון:>
ראשית, אין בתקנות שום התאמה של ליווי לאדם עם מגבלות כלשהן. 

<רינה קליין:>
אני יודעת שאין ואני אומרת שזה לא בסדר שאין כי זה כמו כיסא גלגלים לבן אדם שאין לו ניידות.

<צביה אדמון:>
הדברים עליהם דיברת, התעודה לכאורה תהיה אולי  רלוונטית  לשני הסדרים שזה קיצור תורים ופטור מתשלום מלווה בכניסה למקום ציבורי מסוים.

<רינה קליין:>
זה פטור מכניסה גם לאתרי ספורט ופנאי?

<צביה אדמון:>
אם אדם בא עם מלווה למקום, אבל כניסה למקום לא תלויה בתשלום. מה הבעיה?

<רינה קליין:>
לא, אם הכניסה תלויה בתשלום כמו בבריכה.

<דן אורן:>
אם את הולכת עם אנלוגיה של כיסא גלגלים, התקנות לא מחייבות את מי שנותן את השירות לספק את כיסא הגלגלים. 

<רינה קליין:>
לא את כיסא הגלגלים אבל את הנגישות לכיסא הגלגלים כדי שהוא יוכל לנוע.

<היו"ר אילן גילאון:>
אני מבין מה את אומרת. דנו הרבה מאוד זמן בדבר הזה ולא הצלחנו להתגבר על הבעיה הזאת של הליווי. יש שני אופנים שהמלווה בא בחשבון כאשר האחד הוא בנושא של ההשתתפות בתשלום, והשני בנושא של קיצור התורים. מעבר לכך, דנו בכך בכל הוורסיות.

<צביה אדמון:>
יש כאן הוראות. הסעיפים שהוקראו לפני רגע מדברים על סיוע סביר בזיהוי המתקנים ובשימוש בהם. זאת אומרת, כשאדם עם מוגבלות בא למקום, הוא לא יודע איזה מכשיר מתאים לו ואיך להשתמש בו, ואז כמובן נותן השירות יעזור לו לזהות את המתקנים ואיך להשתמש בהם.

<רינה קליין:>
נכון, אבל יש כאלה שבכלל לא תהיה להם ניידות אפילו שהם הולכים על הרגליים שלהם. הניידות שלהם לצאת מהבית לכל מיני אירועים כאלה, לא רלוונטית אם אין להם מלווה.

<היו"ר אילן גילאון:>
את רוצה את המלווה של חדר הכושר.

<רינה קליין:>
ללוות את הבן אדם הזה לחדר כושר או לבריכה כאשר הבן אדם הזה לאו דווקא משתמש במכשירים של חדר הכושר או לאו דווקא ייכנס לשחות בחינם, אבל שהוא ילווה את אותו אדם.
<שמואל חיימוביץ':>
יש אנשים עם מוגבלות מאוד מאוד קשה שלא יצליחו להסתדר גם עם הטכנולוגיות המסייעות.  להם יש מטפל אבל החובה לספק את המטפל הזה היא לא דרך הנגישות. יש חוקים אחרים שדנים בעניינים האלה של מימון מלווה ומטפל.

<רינה קליין:>
לא, זה לא נכון.

<שמואל חיימוביץ':>
זה מה שיוצא כאן.

<היו"ר אילן גילאון:>
מה לא נכון? לא נכון מה שהוא אומר?

<רינה קליין:>
לא. המטפל הזה צריך אישורים אחרים. יש להם מטפל קבוע.

<שמואל חיימוביץ':>
הוא יבוא אתו, יעזור לו וידריך אותו.

<היו"ר אילן גילאון:>
תודה. אנחנו הבנו את הנושא. האפשרות לטפל במטפל היא בתנאי שיש את המטפל. אין לנו אפשרות אחרת, להנפיק מטפל, אנחנו לא יכולים.

<רינה קליין:>
לא, אני לא התכוונתי להנפיק לו מטפל.  התכוונתי שהמטפל או המלווה ייכנס ללא תשלום.
<צביה אדמון:>
נדון בזה בסעיף הרלוונטי.

<נעמה לרנר:>
יש סעיף שמנסה לעסוק בזה ואת יודעת שאנחנו כרגע יושבים עליו ומנסים להגיע להסכמות.  אנחנו ננסה להביא את זה משם. אם נצליח להביא את זה משם, זה יכלול גם את זה.

<ראובן ברון:>
לגבי ה-25 מטרים. נכון שמקובל שהגודל של הבריכות הוא 25 מטרים, 33 מטרים, חמישים מטרים וכולי, אלא מה, יש עדיין בריכות ישנות שהן על הקשקש. כלומר, לא בדיוק מתחילות מ-25 מטרים. לכן אני מנסה לראות אם אפשר לומר מעשרים מטרים ומעלה.

<היו"ר אילן גילאון:>
למה לא מ-12 וחצי מטרים?

<ראובן ברון:>
לא, זאת כבר בריכת שכשוך.

<היו"ר אילן גילאון:>
אתה עצמך כבר אמרת,  וקיבלו את הדגלים שלך, האדומים והצהובים. אולי לא כולם צריכים ללכת על הקשקש ואני מניח שחלק הגדול לא.

<ראובן ברון:>
בסדר.

<שמואל חיימוביץ':>
נביא תקנה שיגדילו את הבריכה.

<קריאה:>
ראובן, שמור את האנרגיה לעוד שבועיים.

<אייל לב ארי:>
(ב)
אין באמור בתקנה זו לגרוע מהוראות תקנות הסדרת מקומות רחצה (בטיחות בבריכות שחייה) התשס"ד-2004 והוראות חוק מכוני הכושר (רישוי ופיקוח), התשנ"ד-1994 והתקנות שהותקנו על פיו.
אנחנו עוברים לתקנות 1, 3 ו-6, נקודות ספציפיות שהנציבות ביקשה לדון בהן.

אנחנו עוברים לתקנה 1, אדם עם מוגבלות גוף, כאשר את ההגדרה הזאת מבקשים למחוק כיוון שהנושא נדון בסימן הספריות. 

לגבי ההגדרה "אמצעי תקשורת תומכת וחליפית" – גם מוצע למחוק אותה עקב הגדרה שנעשתה.

<נעמה לרנר:>
כאן אנחנו מבקשים שזה כן ייכנס כאן מכיוון שזה לא נמצא רק בנושא של חקירות אלא זה נמצא למשל גם בנושא של לשכות רווחה. בלשכות רווחה ההגדרה היא הרבה יותר רחבה מאשר בחקירות. בחקירות אימצנו איזשהו משהו מאוד מאוד מוגבל שהוא יהיה כביל בתחום של חקירות משטרה. לעומת זאת בלשכות רווחה אימצנו משהו שהוא הרבה יותר רחב.

<צביה אדמון:>
לא זכור לי שבלשכות רווחה אנחנו התייחסנו לנושא בטיוטה הסופית.

<נעמה לרנר:>
כן, בוודאי. ישבנו כאן והייתה הסכמה שבלשכות רווחה תיכנס תקשורת תומכת.

<צביה אדמון:>
אני אבדוק את זה.

<היו"ר אילן גילאון:>
תבדקו את זה. אני לא זוכר.

<נעמה לרנר:>
אפשר לבדוק את זה וזה בוודאות שם. נכחתי בישיבה.

<היו"ר אילן גילאון:>
אני מאמין לך. אני בעצמי לא זוכר אבל תבדקו את זה.

<נעמה לרנר:>
לדעתי זה כן נכנס.

<היו"ר אילן גילאון:>
צביה תבדוק אם זה נכנס.

<אילן שפירא:>
הערה מתודית. כיוון שאנחנו עוסקים בחקיקה עברית, אינטרנט נקרא מרשתת בעברית.

<שמואל חיימוביץ':>
זאת מילה חדשה באקדמיה העברית.

<אילן שפירא:>
היא לא כל כך חדשה. היא קיימת כבר כמה שנים טובות.

<היו"ר אילן גילאון:>
מרשתת.

<צביה אדמון:>
אילן, בדקתי את העניין. סעיף 74(א) לגבי שירותי רווחה. "ייעשה שימוש בערכת תקשורת תומכת וחליפית שמותאמת למונחים בהם נעשה שימוש בשירותי הרווחה".

<נעמה לרנר:>
אם כך, כדאי להכניס את זה לפרשנות מכיוון שהכוונה לתקשורת חליפית.

<אדוארד ווייס:>
לא הייתה הגדרה. צריך לבדוק את זה כי זה לא מה שסוכם אז.

<צביה אדמון:>
אנחנו נבדוק את זה.

<נעמה לרנר:>
סוכם שזה ייכנס.

<היו"ר אילן גילאון:>
זה ייבדק.

<אדוארד ווייס:>
השאלה היא מה זה.

<נעמה לרנר:>
אפשר להגדיר מה זה התקשורת החליפית.

<היו"ר אילן גילאון:>
בישיבה הבאה נחזור גם לזה.

<אייל לב ארי:>
חתימה אלקטרונית. מוצע גם למחוק. אין התייחסות לכך בתקנות. יש לך בעצם הגדרה מתה.

מפה שמיעתית, נשאר עדיין בצריך דיון. בין היתר בגלל הרביזיה על 4.

<אורנה ערן:>
אני אפילו לא יודעת אם זה יהיה שם אבל אנחנו נעביר את המידע כשזה יהיה רלוונטי.

<אייל לב ארי:>
זה נשאר עדיין בצריך עיון לאור הרביזיה בחלק 4.

<נעמה לרנר:>
מה עם הנושא של פישוט לשוני?

<צביה אדמון:>
זה היה אמור להיות כלול ברביזיה לחלק 4. הוא יהיה ברביזיה. מכיוון שהרביזיה טרם הסתיימה, אנחנו ננסה להביא לכאן הגדרה.

<היו"ר אילן גילאון:>
בסדר.

<אייל לב ארי:>
בעמוד 5 השתנה קצת הנוסח ל"ספר מוקלט". 

הקלטה של טקסט מספר על ידי אדם, ההקלטה יכול שתהיה על גבי כל מדיה אחרת המתאימה לטכנולוגיות הנפוצות באותה עת והמאפשרת את השמעת ההקלטה.

<אילן שפירא:>
איך אתה בודק ואיך אתה יודע מה זה נפוצות?

<צביה אדמון:>
זה קומנסנס.

<נורית ניישטט:>
טכנולוגיות שנמצאות בשימוש.

<אייל לב ארי:>
"ערכאה שיפוטית" – רשות מעין שיפוטית. בשלב זה מוצע למחוק כי תהיה הגדרה בסימן הרלוונטי כשנגיע אליו.

"שלט אלקטרוני" – כמשמעותו בסעיף 1.3.7 בת"י 1918 חלק 4.

<נורית ניישטט:>
לא בטוח שזה הסעיף הנכון, אבל זה כן יהיה בת"י.

<צביה אדמון:>
ההנחיה שאני קיבלתי הייתה להוסיף את מספרי הסעיפים לכל הסעיפים וזה מה שעשיתי.

<אייל לב ארי:>
תיקונים טכניים בתקנות הנגישות למקום ציבורי קיים. יש שני תיקונים טכניים בלבד להגדרה של "תקנות נגישות למקום ציבורי קיים" ול"תקנות נגישות למקום שאינו בניין".

תקנה 3, שמירה על כבוד האדם במתן נגישות. סעיף 3(א).

התאמות הנגישות לשירות יבוצעו כך שהשירות יינתן לאדם עם מוגבלות –
אני עובר לפסקה (2).

(2)
כחלק בלתי נפרד מן השירותים הניתנים והמיועדים לכלל הציבור, ולא בנפרד מהם, וזאת בכפוף לתקנות אלה, למעט אם ההפרדה נחוצה למתן השירות באופן אפקטיבי באותה מידה בה הוא ניתן לכל הציבור.


תקנה 6, שמירת דיני נגישות אחרים. בדיון הראשון על התקנות, די מזמן, הועבר הנוסח לתקנה 97 כ-ח'.  מוצע להחזיר אותה ולומר שאין בתקנות אלה כדי לגרום לכל דין אחר.

<ראובן ברון:>
בנוסח שהיה אצלי לגבי דפוס נגיש, לא סומן וי. האם הוא לא על סדר היום?

<צביה אדמון:>
דפוס נגיש, אושר. הסעיף אושר סופית.

<אייל לב ארי:>
דפוס נגיש אושר בינואר 2010. 

<היו"ר אילן גילאון:>
תודה רבה לכולכם.
<הישיבה ננעלה בשעה 15:30.>

